1Labi ozoha vabamu Damat Ala Bake Lomna Ve Vua Vahudam Tohe Dam Zi Labe Im Bisi Boehàdatebo labe Stefanus bake vi ailo ab gagoham. “Damat etei oba vàlu vameadam im lam imbona vameadào?” 2Lahame gagoha Stefanusat aho veibadalo im ab faasi vameadamam. “Faod. Dam ebeda oa, ai giidati dubu giidati eho vameadalo modem im nim uho nasi aimale. Nehaha bak. Aham di iube im Yahudi dam vou faat lehe tai Abraham labe aho Mesopotamia bak laba azim lahasuhu di labe abo Haran bake laha vab di labe Ala bisi feàda labe aba tahi im nehi vameadaha bak. ‘Om nasi bak obo oho li azibehamdehe bak lamti om damti labihasu vou esmozi Eho oba gagolo modem bak laba lale,’ lahame aba labi vameadaha bak. 4Laha bak aho aihemu bak abadate Kasdim lam vou esmozi fa, “Haran,” lahame taluhu bak laba ab laham. Labi Haran laba le azibe Abraham labe am ai Tera ab eloham. Labi am ai eloi seti ba Alat am neo gagome iho etei azihi bak dam amuda gagom Kanaan bak laham bak niba ab oluham. 5Labi niba li azihi di lam Alat ba aba bak koena lu bak dedatelehe vabak. Gi mei bake li azi. Di lam Abraham data faaha vabna li azi. Labihadamnàme Alat ozahit Abraham bake gi nehi fet nasi vameadume esuhu bak. ‘Kanaan bak nim ahebu oho ba vou faat ladam dam lamti um bak dedamalem bake Eho uba ba loda tame. Lahana nasi lom kaio. Amu oho ba vou faat ladam dam lam ba mei bak Mesir bak laba le abo azibehamdem bak. Azibehamdem di labe ame bak dedam abo Mesir dam labe om dam simtedi na tet ootedume meedam damali om dam vabidume empat ratus tahun fole tame. 7Lahana um simtedi uba na tet ootedume meedam dam lam Eho ba, “Beose,” lahame na asimbuna feà ame dam laba mode tame. Labi beodume neàdi om dam fa isi oudume bak lada lam vou esmozi fa Kanaan bak niba fa li Eba vou baedam bak,’ lahame Alat Abraham bake nasi fet vameadume esuhu bak. 8Labi, ‘Abrahamat Aba vi ozome vàmadi tu vuzeheo?’ laham bak Alat ahit modi ozolo Aho Abraham bake neha, ‘Lahana om laso aubehà sokba ukbomta Eho ozo, “Om abo imboo?” laham bak Eho ozo tame,’ lahame Abraham bake gagohemu Abrahamat uledi ame Alat nasi fet aame ozobohudemna lam am laso aubehà sokba ab ukboham. Labi Abraham ba am adat Isak faasi usi delapanlehemu Isak am laso aubehà sokba laha ab ukboham. Labi ba neo Isak am adat Yakub faasi am laso aubehà sokba laha ukbo. Labi ba neo Yakub am adam duabelas faadam di labe laha im laso aubehà sokba laha ukboda. Labihadume Alat gagoho baket ab vou mode ledaham. Ame Yakub labe am adam duabelas lam im tai ahamda elaidamda zi labe im Yahudi dam bada nim vou faat ledume im omtobeda am bak. 9Labi im tai ahamda elaidamda zi totbaho labe im ai Yakub am adat meida Yusuf bake bisi deeli sue neàna lohemu Yusufam dubu giida labe aba faki teidi im vahada Yusuf si dam amomoi bake lu doi ab vaham. Labi dam Yusuf vaha dam labe neo Yusuf si ve Mesir bake vou le Mesirda ee eheda laba neo lu doi ab vaham. Labi ame Yusuf doit vahada labe Yusuf bake am na ootedume ab teo meedamam. Labihamnàme Alat Yusuf bake fako zisu vou goda. 10Vou godam labe ame damat Yusuf vabidume alihi nemahusi meedam bak lam ahebu Alat modi fa ahagoa foou neàdeda. Labi Alat laha Yusuf modi im ozobohudi fi gateda. Labiha labe Yusuf labe aho Firaun abo Mesir boehàdatebo labe aba aho avaesdam tot laba li duzu im vameadam di lam Alat ahit modi Firaun labe Yusuf alihi gut aam di gi deelehat im vameadam bak. ‘Bisi im ozobohudi meedam tademda ame?’ lahame gut aame deelehat im vameadam bak. Labihàmu ame Firaun labe aho fa Yusuf gagome Mesir bak azihi dam ahebu vuusu im vahokedam gubernur ab modeham. Labi aho laha am num feàda lamti am na utoho zi lamti ahebu fa Yusuf bake lu aho fa am nali dam bake gagome meeda. Labihada. 11Labihadume modeha ba di labe Mesir bak ahebu lamti Kanaan bak lamti ahebu di neà faasi na ab aladamam. Labi dam ahebu gi ideia ibzidam bak bohu ab vuusdamam. Na vabali idoali feà bak fusi dam ab geàdam bohu meedamam. Labi im tai ahamda laha na foli na le vam bak vabak. 12Lahana im tai ahamda Yakub aho aiha na gihoemda gandum ahum Mesir bak laba na duana vahehena aihemu Yakub labe am adam im tai ahamda totbaho gagome Mesir bake ahamte ab oluham. Gandum vam bake ozome am adam laba doi lu ab oluham. Labi laba le gandum ve fa ab vou leham. 13Labi gandum lada lam folehemu Yakub neo am adam gagome fa neo Mesir bake oluhu bak ab behàsdeham. Neo le gandum vadam di labe Yusuf amu, ‘Am Yusuf am tame,’ laham bak vasteheda labe am dubu etei neo lehemu am dubu bake, ‘Em um vahada Yusuf am tame,’ lahame ahate ab fi deham. Fidesi ahate gagohemu meit aime fa ame Firaun laba le ab gagoham. ‘Yusuf labe am dam totbaho leho,’ lahame le labi gagohemu ame Firaun labe ab ozobohudeham. 14Labi Yusuf ba neo am ai Yakub bake im neo ab oluham. ‘Om data lahi nazohti ahebu osi fa Mesir bak niba vou li esule,’ lahame am ai bake ab oluham. Labihàmu Yakub am adam lahi nazohti bak ibida vou esmozi Mesir bake li ab aziham. Dam ahebu Mesir bake le esuhu dam fa vahi gagom di tujuh puluh lima ehete. Laham dam labe li esdamehamdi Yakub lamti am adam zi abo im tai ahamda totbaho lamti ahebu ab elodume seddaham. 16Lahana ame koeiso modeo, faa zi lam modeo, Mesir bak laba voedume vou esmoho vabak. Fa Sikem bake vou le Abrahamat amu di iube Hemor vou faat lehe dam bake doi perak taluhu doi lu aho vaha ke bumat laba fa vou le vahehe bak. 17Labi Alat amu Abraham bake nehame nasi fet gago, ‘Oho ba vou faat ladam dam lam Eho vi vame Mesir bak vou esmozi fa Kanaan bak vou ladume fa um bakele tame,’ lahame amu fet gagu esuhu im lam Aho modi imbodelo modem bak fuseo vabalehe di labe im Yahudi dam ahamda Mesir bak laba azihi dam fa debu ab dualedaham. 18Labi dat ba diamut boehàdateboleheda lam aho Yusufat amu Mesir dam bake tau vuusu meedam bak lam bieheda labe fa boehàdateboli Mesir bak vuusda. 19Ame Mesir boehàdatebo bada labe im tai ahamda vabidume fai bak tadeheda am bak. Aho ozom, im tai ahamda labe ba debu dualem bak labna zohàme im data etei faahada, ‘Elom neàte. Bako iuba voedale,’ lahame im tai ahamda laba tet ootedahada am bak. 20Ame di labe Musa ab faaham. Ame data lam abo bu neàna faaha daboseàt moz. Labi faasi am aiti am oiti Mesir boehàdatebo labe gagoho baket modehe vaba num bumat laba aa vasti do fi sdume ala làteladi modeha data meb dae meit aim zohàme am oiat ve bako vou futoi ab esuham. 21Bako laba vou esdam di labe Firaun labe am adnamat li aaha data aahemu ab vaham. Ve togoili ab vou budualedaham. 22Labi oi Musa ve voaha nam labe fa dam amomoi bake gago, ‘Uho Musa bake na iho Mesir dam labe iho meedam bak lamti im dae vameadam bak lamti vahokedume Musat fà ame baket meedase,’ lahame ab gagu meedaham. Labi meedaha labe Musat feà dateli im gagom di dam ulededa. Labi Musat na meedam di gi ulohodesu meeda. Gi labihada. 23Labi ba di iube Musat ozo, ‘Em gi Israel labe vou faat lehe dam debut mode?’ laham bak ozobohudi am tahun empat puluh foli Israel labe aho vou faat lehe dam abo am dam totbaho lam aalo àhàkehemu ahu vàmadi gagu ab laham. 24Labi le aaha Mesir dam meida labe fa Israel dam meida beome geàdam bak ab aaham. Laha bak aahemu Musat vedi am faaha dam debu ame Israel da laba fa tau Mesir da ab oteme vasteham. 25Musat ozo, ‘Am Israel dam debu lam Mesir damat simtedi vabidam bake Alat fa iddume oudam bake am ab oluham bak,’ laham bak Israel damat biem bake fa aba aame ozo, ‘ “Im iddume oudamda ab lehame?” laham bak gut aame ozobohudem bak,’ lahame ozoho labe Musat ame Mesir da lam ab oteham. Labihasu ozohonàme damat, ‘Ame da am tame,’ laham bak ba vuzehem kai. Gi fa moh. 26Labi ba neo izi dihasi Israel dam behàsu ihimo ot beluiam bak Musat neo ab aaham. Laha bak aahemu aho fi baelo gago, ‘Ba oa, um amedam debu akati ot beluidàla?’ 27Lahame fi baedume modeha meia fohoda labe fa Musa bake odosi veioi gago, ‘Aa! Meit ihimo ot beluidalo modem bake oba amat gagu feà dateli meia vuusu im vahokedà? Oba amat gagu oho fa uloome vi aime neàdi gagu modidam dateli iba uloome modidà? 28Làhà, oho màt Mesirda otehe bak fa neo em otelo modeo?’ 29Lahame labi gagoho bak aihemu aho amu vastehe im fi dehemu Mesir vou esmozi mei bake Midian laba itame ab le tau aziham. Laba le tau azibe Midian lahi ve data behàsu ab faaham. 30Labi Midian laba le azibehamdi tahun empat puluh ab foleham. Ame di labe Musat gi bak aotba baa bohu dam vaba alim bak, ‘Sinai,’ lahame taluhu sibu adba laba aidam di labe Alat Am im gagu vou usemda labe aba tàh. Aba tàhà di nehada. Musat aho aidam bak labet tom aaha ut aabadehena buà vuat eludam bohu modesdamna sutem gikina aadàmu àvodi ozo, 31‘Em amu aam vabna le aase,’ lahame le netàdesome modeha Boehàda labe Am dae gi vua labe aba im nehi vameadamna ab aiham. 32‘Em om tai ahamda zi labe iho vou baedam Ala Em am tame. Abo Abrahamti Isakti Yakubti labihasu vou baedam Ala Em am tame,’ lahame Aho aba labi gagoho bak aihemu iedi faa gukedume aam ladi nom bohusu gi dogoit ahamo aida. 33Labi modeha Boehàda Alat aba neo nehi vi vameada. ‘Oho li duzuhu bak niba Eho li modesdam labe fi ham bak tame. Om naba dusumna vihitole! 34Em Israel dam debu lam Mesir dam labe faina modi vabidume geàdam bak lam Em ab aame neàdeham bak. Ame Mesir dam labe Israel dam debu laba na tet ootedume gagu teo meedam labe geàdam bak lam Em aime faobekesi ab nom iluham bak. Eho Mesir dam beome afoezobe Israel dam debu fa vietoi fa iddume oudam bak ab ozome ahu vàmadeham bak. Labihàmu Eho om nasi Mesir bak laba fa olulo modem bak,’ lahame Alat Am im Musa bake ab vameadaham. 35Ame da Musa lam Israel damat amu neha, ‘Ihimo meedamna oba amat gagu feà dateli iba vuusu im vahokedà? Oba amat gagu oho fa uloome vi aime neàdi gagu modidam dateli iba uloome modidà?’ lahame amu feàtàme mohoda am. Labihamnàme Alat ozahigeàmu Am im gagu vou usemda labe am dae ut aabadehena buà vuat eludam bak labe neha, ‘Om bak nim vou esmozi Mesir damat om Israel dam simtedi meedam bak laba le Mesir dam ootedume Israel dam fa isi oudume fa oho vuusdale,’ lahame vameadume oluhuda Musa am. 36Ame da Musa lam Mesir dam labe, ‘Ala abo feàte,’ lahame damat aame ozobohudem bake aho damat amu aam vabna alimeat fet aame iedi àvodi ozobohudemna abo na damat ihimo modem biem im feàna lam meedamda am am bak. Labi ame da laha Israel dam fa vietmome vuusu Mesir bak lam fa vou esmozi vou ladamda am am bak. Labi ame da Musa laha Ket Usimoho Itea Feàna lamti bak aotba baa bohu dam vaba alim bak lamti laham bak laba im feàna lam meedamda am am bak. Labi ame da Musa laha ame Israel dam vuusu bak aotba baa bohu dam vaba alim bak vou godume tahun empat puluh folehe im meedamda am am bak. 37Labi ame da Musa lam laha im Israel dam ahamda zi laba neha, ‘Ba diamut uho vou faat ladam dam meida laba Alat fa gagome emti ulohoda Aho vameadaha im aime fa dam bake ahate vameaidam Dateli uba olu tame,’ lahame aham di iube nasi fet vameadume esuhu dat am am bak. 38Labi im tai ahamda abo Israel dam labe iho ame bak aotba baa bohu dam vaba alim bak bakamta vazisi godam di labe ame dam zi laba vuusu vabiedamda Musa am bak. Ame di labe laha ame da Musat Sinai Sibu laba laisi Alat Am im gagu vou usemda labe aba im vameadume afoezobe aho ame im lam ve fa vou lezi im tai ahamda zi laba tohe duzu vameadamda am bak. Labi Alat iba aasdàmu, ‘Iho akatihasu im neà baket meedàla?’ laham im lam Sinai Sibu laba laisi aime fa lezi im tai ahamda zi laba vameadume neàdi fa iba dam badate vou vamea usdaha im debu modeheda Musa am. Labihasu ahebu modemda Musa am bak. 39Labihadamnàme Musat im tai ahamda zi lam vihitoi Mesir bak lam vou esmozi fa Kanaan bak vou lalo modem di labe im tai ahamda zi labe vedi Musat vameadaha im lam ab moham. Ba Musat gagoho im lam vuzehi meedaha vabak. Vedi neha, ‘Musa boehàdateli iba vuusu meedam bak im fa moho,’ lahame gagu afoezobe, ‘Fa im Mesir bake lase,’ lahame im ahu vàmadi vi ozoda. 40Labi Musat Sinai Sibu laba laisi meedam di labe im tai ahamda zi labe vedi Musam dubu Harun bake ab vameadaham. ‘Iba ostam alalehena iho vou baedamna iba vuusu fa Mesir bake vou lam ala amomoi modele. Ame da Musa im Mesir bak vou esmozi vietoi vou leheda maem sibu iuba le setehe bake iba vuusum ostam alalehena modele. Da lam akati le abehamdi setehela?’ lahame Harun bake ab vameadaham. 41Làhàmu Harun uledi ame di labe ame dam vazisi sapi adat gàhàda emasat it modeme ab alaleham. Ostam ala modi na fi ho oddume vua vahudam labe ostam ala laba lodume vou baeda. Labi ame dam labe neha, ‘Ostam ala iho anekehàt modehena abo neàna modeho,’ lahame deeli it daetbadam labe kuguida. Labihada. 42Labihàmu Alat ame dam lam mu afoezobe ibi iho ala digadda lamti ala useheda lamti falo zi lamti abo asum ahoba iuba modealahana labihasu ahebu, ‘Fà alali vou baedase,’ lahame gi ozahigeàmu ab mu vooham. Alat ame dam laba lab mu vooho bak lam gi dam ahamda Alat vameadaha im aime fa dam bake ahate vameaidaha dam labe ibi iho nehi toedaha im ulohoda ehe bak. ‘Um Israel labe aho vou faat lehe dam oa, uho bak aotba baa bohu dam vaba alim bak vazisi tahun empat puluh godam di labe uho Eba vou baedalo um na fi ho oddume vua vahudaha vaba gi na ostamna zi laba vou baedalo na fi ho oddume vua vahudaha bak. 43Eba vou baedalo ame na fi ho oddume vua vahudaha vaba gi nehi meedam damat modem bak. Uho bak aotba baa bohu dam vaba alim bak ibe laidam di labe uho vedi na fi ho sokbat tàhà num koena buà auet it modi alalehena, “Molok azihi num am tame,” lahame vou baedaha bak ame. Labi laha uho vedi, “Falo Refanbada am tame,” lahame modi alalehena laba vou baedam bak ame. Uho Eba vou baedaha vaba vedi na ostamna it auet modehena laba, “Ala am tame,” lahame ahu adat iedi ogomaladume vou baedalo ame na behàsu it auet modehe bak. Labiha labe damat um si Babel bak foti bak bohu bak iuba mudoli vaitom bak Em ahit uledehe bak.’ Lahame ame da Amos labe Alat aba vameahana aime toeme esuhu im lam ab imbodeham bak. Alat im Israel dam debu abo im tai ahamda zi lam ozahit labihasu ab mu vooham bak. 44Im tai ahamda zi labe bak aotba baa bohu dam vaba alim bak laba ibe laidam di labe Alat Musa bake neha, ‘Teohet mome fa faatoiam num abo na fi ho sokba tàm num mome Eba vou baedale! Labi Em Israel dam bake tau azim Ala, “Em am tame,” laham bak Israel damat biem bake fet aame fà ozobohudem bake ame num lam oho mole,’ lahame aba gagu ame num ab moham. Ame num moho di lam Musat gi Alat aba neha, ‘Nehasu modele,’ lahame aba vouhome oluhu bak lamti ulohona moho bak. Laham num lam im tai ahamda zi labe bak aotba baa bohu dam vaba alim bak ibe faelo modem di labe ame num lam fa vi faamome vou fali fa neo mome Ala bake vou baeda. Labihadam numat moz. 45Labihadameham di labe im tai ahamda totbaho ame bak alim bak laba eloda. Labiha labe ame Ala bake vou baedam num misia lam im tai ahamda zi labe iho vou faat lehe dam labe neo fa vi ve Musam im ot vai meedamda Yosuat iba neo vuusu ame bak vou modetedume fa Kanaan bak niba ab vou leham. Labi Yosuat im Israel dam lam Kanaan bak niba vou li veimai esulo modem di lam Alat iba tau bak dedama nohisi ilime im Israel damat fa esu. Labi neo num debu meida laba neo laha ame baket neo mode. Labihadume im fa bak dedamali ab esuham bak. Abo im Yahudi ba dam etei azihi bak nim im tai ahamda fa im bak dedamali ab esuham bak. Labiha labe ame num lam taho vooho vabak. Gi labahana bohu vuusdam numat modem bak. Ame num lam damat vou modetedume fa im tai ahamda Daud boehàdateli Israel dam vuusu im vahokedamzobe ame num lam ab vooham bak. 46Labi ame Boehàda Daud labe aho dam vuusdam di lam Alat aame ozoha, da lam dam bake abo neàna vuusdàmu ab aame deeleham. Làhàmu Daud Ala bake neha, ‘Im tai ahamda Yakub labe aho aham di iube vou baedam Ala oa, Oho eba gagu Oba vou baedam num aabo eho mom neào?’ 47Lahame labi gagomnàme Alat Daud ame num aabo mom bak male. Lahana vedi Daum adat Salomo ame Ala bake vou baedam num aabo lam fa ab moham. 48Lahana eho etei gagolo modem im nim uho mahate ozodale. Ala Bisi Feàda lam im damat anekehàt moho num azim biem bak. Eho gi neham bak ozome uba labi gagoho bak. Dam ahamda Alat vameadaha im aime fa dam bake ahate vameaidahada meida Yesayat aham di iube nehame toeme esuhu bak. 49‘Ala Boehàdat neha, “Asum ahoba ium Eho azi dam bakda ahebu vuusdam bak am tame. Labi bak adba nim Em naba odosdam bak am tame. Labiha labe ba Eho ake li azimna oho Eba num moe? Ba Eho ake li teohet betea aidà? Bak nimti ahebu Eho modehena tadehe labe labiham biem bak.” ’ Lahame Yesayat labi toeme esuhu bak.” 51Lahame Stefanus labi vameadume neàdi vaitolo neo ab vi vameadamam. “Uho neha, ‘Alat Musa bake vameame aho aime fa im tai ahamda zi laba vou vamea usehe im feàna lam Eho feàtàho. Labi Fihasi Ala Bake Vou Baedam Num Vàmteabu laba Eho feàtàho,’ lahame eba giomim vàlumnàme em labihaha vabak. Bisi git modeheda um Yahudi busaoda zi am bak. Um bisi odohabu damat modem bak. Abo gi Yahudi damat modem vab damti uloholi Alat iba gagoho im aihina moudume odohabuli meedam damat modem bak. Um abo um tai ahamda zi labe iho modehe bakti uloho bak. Alam Aha Nutabe Neànat uba neha, ‘Nehame meedale,’ lahame um tai ahamda zi laba vameadaha, ame dam labe moudaha bak. Labi um etei bada nibe gi ame baket neo meedam bak. 52Labi Alat vameadaha im aime fa dam bake ahate vameaidaha dam ahamda zi lam Aho im tai ahamdate oudaha di lam ame dam labe ba meida vuzehi im abada aihi vabak. Gi Musa giidati ahebu mu vabidume moudaha bak. Labi laha ame Alat vameadaha im aime fa dam bake ahate vameaidaha dam ahamda labe neha, ‘Alat Aho Gagu Iademe Im Vamdesu Meedamda Aho ba olu tame,’ laham im fet gagu esuhu dam lam im tai ahamda labe laha vou ote lehe bak. Labi etei nim uho ame Iademe Ahu Vamdesu Meedamda Yesus lam uho vou fohome dam bake ub lu gagu oteheda um am bak. 53Labi ame, ‘Nehame meedale. Nehame a modemule,’ lahame Alat vameadume fi hasi esuhu im zi lam Aho Am im gagu vou usem dam zi labe fa Musa bake vou usi vameadume aho fa neo im tai ahamda laba vameada. Labi im tai ahamda labe neo vamea vou usehena uho laha aihinàme vedi ailahigeàmu moudaha bak,” lahame Stefanusat ab vameadaham. 54Labi vameadume modeha ame Yahudit Ibi Iho Modem Im Gagu Vàmadi Esum Dam Debu zi labe Stefanusat lab vameadaha bak aime faki feà bak fusi im ahu zoho ab beoham. 55Lahana ame da Stefanus Alam Aha Nutabe Neànat aba modi vizi teudehe labe am gi asum ahoba laba tom aasda. Tom aasdume modeha Ala feàda labe Aho aidam laba vua bisi fako iedemna fau doho bak lam ab aaham. Labi Alam ahi totbaho laba aaha Yesus Ala bake tau na ahebu vuusdam bak ab vi aaham. 56Aame gago, “Iumeee! Asum fatahivaha bak em aaho. Labi Asum Ahoba Iubet Bak Niba Li Dateleheda labe Aho fa Alam ahi totbaho laba duzu na ahebu tau vuusdam bak em aadalo,” lahame ab aame gagoham. 57Lahana ame Yahudi busaoda bisi feàda zi labe Stefanusat lab vameadaha bak aim mohemu vedi dogoi anekehàt baguamdi ostam daebu faasi tozoda. Labi ab usnadume Stefanus otelo ab fi di siham. 58Si vou keadume num debu bak vou esmozi bàhàgo vou fusi ame dam Stefanus bake giomim vàlu meedam dam labe ke voom biem bake im sue ahobada vihilame dat ee gagom Saulus lahamda gi doudamda laba im sue vaheme neàdi ke visomoame Stefanus bake ab beodamam. 59Ame dam labe Stefanus ket beodam lahasuhu di labe Stefanus Ala bake ab tom gagoham. “Yesus eba vuusum Boehàda oa, em it oazehena Oho vale.” 60Lahame tom gagu neàdi Ala bake vou baedalo ahit ogomasu biti fa neo bisteat tom gagoda. “Boehàda oa, dam nibe eba beodam bak faina modehe bak nim Oho a fa vi belu vataumule. Gi ozahigeàmu fa vei neàdedale,” lahame tom gagu neàdi ab eloham.
Copyright
Learn More
ace_Latn zho_Hant eng_Latn